b'\n_START_ARTICLE_\nBiserica de lemn din Mociu\n_START_PARAGRAPH_\nBiserica de lemn din Mociu a avut soarta altor sute de biserici de lemn din Transilvania. Dup\xc4\x83 construc\xc8\x9bia noii biserici de zid, \xc3\xaen anul 1901, vechea biseric\xc4\x83 a fost demolat\xc4\x83. Gravura lui Gerando I. p\xc4\x83streaz\xc4\x83 amintirea vechii biserici de lemn din Mociu pentru posteritate. Copia publicat\xc4\x83 de Charles Boner \xc3\xaen 1865 a ilustrat pentru cititorul secolului 19 anonimele biserici de lemn transilvane.\n_START_SECTION_\nTr\xc4\x83s\xc4\x83turi\n_START_PARAGRAPH_\nGravura surprinde o biseric\xc4\x83 de dimensiuni mici spre medii, cu tr\xc4\x83s\xc4\x83turi u\xc8\x99or de recunoscut \xc3\xaen mai tot Ardealul. Avea o planimetrie obi\xc8\x99nuit\xc4\x83, cu pronaos, naos \xc8\x99i absida altarului desf\xc4\x83\xc8\x99urate succesiv de la vest spre est. Pe latura de sud biserica avea o prisp\xc4\x83 cu \xc8\x99ase st\xc3\xa2lpi. \xc3\x8entrarea \xc3\xaen biseric\xc4\x83 se f\xc4\x83cea din aceast\xc4\x83 prisp\xc4\x83. Acoperi\xc8\x99ul este comun pentru toate \xc3\xaenc\xc4\x83perile bisericii. Deasupra altarului acoperi\xc8\x99ul de drani\xc8\x9b\xc4\x83 se desf\xc4\x83\xc8\x99oar\xc4\x83 \xc3\xaen mai multe ape suger\xc3\xa2nd un altar mai \xc3\xaengust dec\xc3\xa2t biserica, terminat poligonal. Peste pronaos se reg\xc4\x83se\xc8\x99te turnul clopotni\xc8\x9b\xc4\x83. Acesta prezint\xc4\x83 o galerie deschis\xc4\x83, \xc3\xaemp\xc4\x83r\xc8\x9bit\xc4\x83 \xc3\xaen trei registre prin intermediul unor st\xc3\xa2lpi. Fle\xc8\x99a ascu\xc8\x9bit\xc4\x83 a turnului se profileaz\xc4\x83 deasupra galeriei \xc8\x99i este \xc3\xaenso\xc8\x9bit\xc4\x83 pe fiecare col\xc8\x9b de un mic turnule\xc8\x9b.'